**Príloha č. 1 - Opis predmetu zákazky**

**Verejný obstarávateľ:**

Národná agentúra pre sieťové a elektronické služby

**Názov zákazky:**

**„Notifikácie v kontexte životných situácií – Centrálny notifikačný modul “**

**TRVANIE:**

Lehota dodania je v zmysle Harmonogramu uvedeného v prílohe č. 2.

**KOMPLEXNOSŤ:**

Uchádzač je povinný predložiť ponuku na celý predmet zákazky, vrátane všetkých súvisiacich nákladov a licencií.

## Východisková situácia „Notifikácie v kontexte životných situácií – Centrálny notifikačný modul “

Na základe priameho vyzvania kód: 17I01-04-P28 podľa § 12 ods. 1 písmeno c) a § 13 ods. 1 zákona č. 368/2021 Z.z. o mechanizme na podporu obnovy a odolnosti a o zmene a doplnení niektorých zákonov predkladá Národná agentúra pre sieťové a elektronické služby tento opis predmetu zákazky s názvom **„Notifikácie v kontexte životných situácií – Centrálny notifikačný modul“,** ktorý zabezpečuje dodanie diela centrálneho komponentu eGovernment, ktorý umožní účinné a efektívne spracovávanie notifikácií a upozornení cez viaceré komunikačné kanály.

Ústredný portál verejnej správy (ďalej ako ÚPVS) zabezpečuje centrálny a jednotný prístup k informáciám a službám verejnej správy. Správcom ÚPVS je v zmysle § 6 zákona o e-Governmente MIRRI. Prevádzkovateľom ÚVPS je NASES, ktorá na základe svojho štatútu plní úlohy vyplývajúce z § 34a zákona č. 575/2001 Z. z. o organizácii činnosti vlády a organizácii ústrednej štátnej správy a z § 4a zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov.

Notifikačný modul je kľúčový pre zlepšenie komunikácie štátu s občanom v rámci životných situácii a efektívne šírenie iných dôležitých informácii štátu voči občanovi. Tento modul má slúžiť ako dôležitý nástroj na poskytovanie informácií, upozornení a aktualizácii občanom a verejnosti, či už v komunikácii v rámci životných situácií alebo v rámci komunikácie iných orgánov verejnej moci.

V zmysle Národnej koncepcie informatizácie verejnej správy Slovenskej republiky je notifikačný modul základným komponentom integrovaného Informačného systému verejnej správy a spoločným modulom ÚPVS (Ústredného portálu verejnej správy). Má poskytovať služby elektronického zasielania informácií (notifikácií) smerom od odosielateľa (úsek verejnej správy) k adresátovi (fyzická osoba – občan, fyzická osoba – podnikateľ, právnická osoba, prípadne iná inštitúcia verejnej správy) a zabezpečí tak zavedenie jednotného a komplexného systému elektronického doručovania notifikácií vo verejnej správe. Dielo zabezpečí povinnosti správcu ústredného portálu podľa zákona č. 305/2013 o eGovernmente a to v rozsahu §10 odsek 3 a §18.

## Predmet dodania

Predmetom dodania je dielo, ktoré pozostáva z:

* Aplikácie pre manažment notifikácií vrátane správy šablón a pravidiel pre ich posielanie
* Integrácia na služby, ktoré poskytujú informácie o preferovaných komunikačných kanáloch identít (mail, sms, push)
* Integrácie na Centrálnu zbernicu udalostí na prijímanie udalostí (eventov) na generovanie notifikácií
* Integračného rozhrania na komunikačné kanály (email, sms, push,) s možnosťou konfigurácie
* Integrácia na custom kanály – eDesk, Portfólio a profil klienta
* Vytvorenie šablón pre notifikácie v kontexte životných situácií 1 a 2 (Strata zamestnania, Kúpa nehnuteľnosti) v zmysle harmonogramu v  prílohe tohto dokumentu
* Podpora diela po dobu päť rokov od  prevzatia poslednej časti diela (po Záverečnom akceptačnom protokole).
* Implementácia zmenových požiadaviek v rámci SLA v rozsahu 50 človekodní per 12 mesiacov

Úlohou notifikačného modulu je umožnenie odosielania notifikácií o stave riešenia životnej situácie a výkone verejnej moci cez definované komunikačné rozhrania v prispôsobenej forme na základe preferencií adresáta. Zároveň občan potrebuje mať prehlaď o prijatých notifikáciách cez portál ÚPVS a aplikáciu Slovensko v Mobile. Tento prehľad má obsahovať zoznam notifikácií s obsahom a označením ich stavu. Riešenie by malo podporovať aj možnosť zasielania notifikácií iných orgánov verejnej moci a iných platforiem.

## Stanovené ciele

Hlavným cieľom je zasielanie dôležitých informácií, upozornení a aktualizácií občanom a verejnosti v procese komunikácie štátu s občanom v rámci životných situácií a v rámci komunikácie orgánov verejnej moci voči občanom.

Dôležitým predpokladom je rozosielanie hromadných správ z ktoréhokoľvek zdroja OVM. Všetky ciele vyžadujú súčinnosť orgánov verejnej moci a zmapovanie pracovných postupov pre následné odosielanie notifikácií Centrálnym notifikačným modulom.

Centrálny notifikačný modul nahradí všetky doteraz používané nástroje zasielania notifikácií, oznámení a správ.

**Dotknutí biznis aktéri a ich role:**

* FO, FO podnikatelia, PO,
* Orgány verejnej moci,
* MIRRI
* Národná agentúra pre sieťové a elektronické služby.

## Funkčné, nefunkčné a Technické POŽIADAVKY NA DIELO „Notifikácie v kontexte životných situácií – Centrálny notifikačný modul“ ako časti projektu

Funkčné, nefunkčné a technické požiadavky na dielo v oblasti „Notifikácie v kontexte životných situácií – Centrálny notifikačný modul“ sú uvedené v katalógu požiadaviek (príloha č.2).

Výstupy/dokumenty v jednotlivých aktivitách/etapách musia byť v súlade s Vyhláškou č. 401/2023 MIRRI o riadení projektov a zmenových požiadaviek v prevádzke informačných technológií verejnej správy a PID projektu schváleným RV.

## LEGISLATÍVNE POŽIADAVKY NA DIELO „Notifikácie v kontexte životných situácií – Centrálny notifikačný modul “

Legislatívne požiadavky na dielo v oblasti „Notifikácie v kontexte životných situácií - Centrálny notifikačný modul“ sú nasledovné:

1. Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov,
2. Vyhláška Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy v znení neskorších predpisov (predovšetkým príloha č. 1),
3. Zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov,
4. Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (GDPR) a v súlade so zákonom č. 18/2013 Z. z. o ochrane osobných údajov a o zmene a doplnení niektorých zákonov v znení neskorších predpisov.

Dokumentácia k projektu musí byť vytvorená najmä v súlade s:

1. Vyhláška Ministerstva investícií, regionálneho rozvoja a informatizácie Slovenskej republiky č. 401/2023 Z. z. o riadení projektov a zmenových požiadaviek v prevádzke informačných technológií verejnej správy.

## Súčinnosť pri dodaní diela „Notifikácie v kontexte životných situácií – Centrálny notifikačný modul“

Inštalácia a konfigurácia do prostredí verejného obstarávateľa bude realizovaná dodávateľom diela. Verejný obstarávateľ zabezpečí prístupy pre určené osoby dodávateľa diela. Pri inštalácii a konfigurácii do všetkých prostredí verejný obstarávateľ poskytne súčinnosť.

## harmonogram na dodanie diela „Notifikácie v kontexte životných situácií – Centrálny notifikačný modul“

Realizácia dodávky bude realizovaná v zmysle harmonogramu uvedeného v prílohe č. 2.

## Návrh rozpočtu pri dodaní Diela „Notifikácie v kontexte životných situácií – Centrálny notifikačný modul“

Návrh rozpočtu sa nachádza v prílohe č. 3.

Odmena za udelenie licencie k Dielu je súčasťou celkovej Ceny Diela. Ak sú použitím preexistentného SW, služieb podpory k nemu v rozsahu v akom sú nevyhnutné, či iných súvisiacich plnení, spojené akékoľvek poplatky, sú všetky tieto poplatky za celú dobu trvania Zmluvy o dielo a tiež počas obdobia trvania záručnej doby SLA v cene Diela.

## POŽIADAVKY NA PREVÁDZKU A SLA

Požiadavky na prevádzku a služby podpory prevádzky sú súčasťou katalógu požiadaviek uvedených v prílohe č. 1.

Súčasťou predmetu zákazky je i poskytovanie SLA podpory diela po dobu 60 mesiacov a implementácia zmenových požiadaviek v rámci SLA v rozsahu 50 človekodní per 12 mesiacov. Detailná špecifikácia poskytovania podpory SLA pre dielo je uvedená v návrhu SLA zmluvy.

## TECHNICKÉ POŽIADAVKY NA DIELO

Pre technický návrh je potrebné dodržať technologické a dátové princípy definované rámcovými dokumentami (NKIVS a pod) ako i legislatívou (štandardmi a pod).

Súčasťou dodávky musia byť aj zdrojové kódy vrátane všetkých prerekvizít potrebných na ich kompiláciu do „spustiteľnej aplikácie“ (release pre nasadenie) vrátane kompilačného postupu. V prípade automatizovanej kompilácie balíka je nutné, aby súčasťou dodávky bola GitLab CI/CD pipeline.

# ZOZNAM SKRATIEK

**Tabuľka 1 - Zoznam skratiek**

|  |  |
| --- | --- |
| **SKRATKA** | **POPIS** |
| API | Application Programming Interface (Programové rozhranie aplikácie) |
| API GW | API Gateway - Verejná integračná platforma |
| CI/CD | Continuous integration/Continuous deployment – séria krokov pre správne nasadenie softvéru - Kontinuálna integrácia a dodávka |
| CUET | Centrálna úradná elektronická tabuľa |
| e-Government | Electronical  Government, elektronizácia verejnej správy |
| eDesk | Modul elektronických komunikačných schránok ÚPVS |
| GDPR | General Data Protection Regulation |
| GovNET | Zabezpečená štátna sieť spravovaná Národnou agentúrou pre sieťové a elektronické systémy. / Nadrezortná informačná sieť verejnej správy |
| GUI | Grafické používateľské rozhranie (Graphical user interface) |
| IAM | Identity Access Management - Správa identity používateľa. / Autentifikačný Modul v rámci ÚPVS |
| MIRRI | Ministerstvo investícií, regionálneho rozvoja a informatizácie |
| NASES | Národná agentúra pre sieťové a elektronické služby |
| OVM | Orgán verejnej moci - štátny orgán, orgán územnej samosprávy, verejnoprávna inštitúcia, orgán záujmovej samosprávy a fyzická osoba alebo právnická osoba, ktorým zákon zveril výkon verejnej moci |
| PO/FO | Právnická osoba/Fyzická osoba |
| SkTalk/Sk-Talk | Štandard pre komunikáciu prostredníctvom ÚPVS podľa § 11 písm. g) Vyhlášky č. 78/2020 Z. z. |
| SLA | Service Layer/Level Agreement - Dohoda o úrovni/ parametroch / kvalite poskytovania služby |
| SvM | Slovensko v mobile |
| PROD | Produkčné prostredie |
| ÚPVS | Ústredný portál verejnej správy, ústredný portál |
| ŽS | Životná situácia |